b'\n_START_ARTICLE_\nGen\xc3\xa8vekonvensjonene\n_START_PARAGRAPH_\nGen\xc3\xa8vekonvensjonene best\xc3\xa5r av fire traktater som ble utarbeidet i Gen\xc3\xa8ve og som er en viktig del av humanit\xc3\xa6r folkerett. Konvensjonene var resultatet av en innsats nedlagt av Henri Dunant, som var motivert av krigshandlingene han var vitne til under slaget ved Solferino._NEWLINE_Jevnf\xc3\xb8r artikkel 49, 50, 129 og 146 i henholdsvis Gen\xc3\xa8vekonvensjon I, II, III og IV, er alle signatarstatene p\xc3\xa5lagt \xc3\xa5 vedta et tilstrekkelig nasjonalt lovverk for \xc3\xa5 gj\xc3\xb8re alvorlige brudd p\xc3\xa5 Gen\xc3\xa8vekonvensjonene straffbare.\n_START_SECTION_\nKonvensjonene\n_START_PARAGRAPH_\nKonvensjonen om forbedring av s\xc3\xa5rede og sykes k\xc3\xa5r i de v\xc3\xa6pnede styrker i felten (den f\xc3\xb8rste Gen\xc3\xa8vekonvensjonen) av 1949 ble f\xc3\xb8rst vedtatt i 1864 etter den brutale krigen mellom Sardinia, Frankrike og \xc3\x98sterrike. Den fastsl\xc3\xa5r blant annet at sanitetspersonell skal beskyttes, og at syke og s\xc3\xa5rede soldater p\xc3\xa5 land skal samles og f\xc3\xa5 behandling._NEWLINE_Konvensjonen om forbedring av s\xc3\xa5rede, syke og skibbrudnes k\xc3\xa5r i de v\xc3\xa6pnede styrker til sj\xc3\xb8s (den andre Gen\xc3\xa8vekonvensjonen) av 1949 ble f\xc3\xb8rst vedtatt i 1907 som et resultat av sj\xc3\xb8krigen mellom Japan og Russland. Den ble vedtatt for \xc3\xa5 beskytte sanitetspersonell, syke og s\xc3\xa5rede ved krigf\xc3\xb8ring til sj\xc3\xb8s._NEWLINE_Konvensjonen om behandling av krigsfanger (den tredje Gen\xc3\xa8vekonvensjonen) av 1929 ble vedtatt etter f\xc3\xb8rste verdenskrig og omhandler beskyttelse av krigsfanger._NEWLINE_Konvensjonen om beskyttelse av sivile i krigstid (den fjerde Gen\xc3\xa8vekonvensjonen) av 1949 ble vedtatt etter andre verdenskrig og omhandler beskyttelse av sivilbefolkningen i krig.\n_START_SECTION_\nSymboler anerkjent av Gen\xc3\xa8vekonvensjonene\n_START_PARAGRAPH_\nGen\xc3\xa8vekonvensjonene anerkjenner tre symboler som skal plasseres p\xc3\xa5 humanit\xc3\xa6re og medisinske kj\xc3\xb8ret\xc3\xb8yer og bygninger for \xc3\xa5 beskytte dem mot milit\xc3\xa6rt angrep. Misbruk av symbolene er et brudd p\xc3\xa5 Gen\xc3\xa8vekonvensjonene. _NEWLINE_Symbolene har i Norge en strafferettslig beskyttelse i straffeloven \xc2\xa7 166, mot misbruk av internasjonalt kjennetegn eller betegnelse som \xc2\xaber bestemt til bruk i samband med hjelp til s\xc3\xa5rede og syke eller vern av kulturverdier i krig\xc2\xbb. Rettsbeskyttelsen er ogs\xc3\xa5 rettet mot uhjemlet bruk av \xc2\xabbetegnelse, merke, segl eller kjennetegn som lett kan forveksles med\xc2\xbb disse. Symbolene kan heller ikke registreres i varemerke eller design.\n_START_SECTION_\nDet r\xc3\xb8de kors\n_START_PARAGRAPH_\nDet r\xc3\xb8de kors er hentet fra det sveitsiske flagg. Symbolet benyttes ogs\xc3\xa5 av R\xc3\xb8de Kors. En av grunnleggerne av R\xc3\xb8de Kors, Guillaume Henri Dufour, som hadde s\xc3\xb8rget for at det sveitsiske flagget skulle brukes i hele Sveits i 1840, foreslo \xc3\xa5 benytte det samme flagget med fargene invertert som emblem for organisasjonen, da slik at emblemet for R\xc3\xb8de Kors har r\xc3\xb8dt kors p\xc3\xa5 hvit bakgrunn. Korset har like lange korsarmer og kalles ofte \xc2\xabgresk kors\xc2\xbb. Denne enkle korsformen er kjent gjennom flere tusen \xc3\xa5r i forskjellige kulturer rundt om i verden.\n_START_SECTION_\nDen r\xc3\xb8de halvm\xc3\xa5ne\n_START_PARAGRAPH_\nOpprinnelig var det meningen at kun Det r\xc3\xb8de kors skulle benyttes som symbol for Gen\xc3\xa8vekonvensjonene, men de fleste muslimske land (hovedsakelig Det osmanske riket, senere Tyrkia) protesterte mot dette. Som et resultat ble derfor et ekstra symbol, Den r\xc3\xb8de halvm\xc3\xa5ne, tatt i bruk. Halvm\xc3\xa5nen er et gammelt symbol i b\xc3\xa5de muslimske og kristne land: vi finner halvm\xc3\xa5ne allerede fra middelalderen i  europeiske segl, samt i b\xc3\xa5de offentlige v\xc3\xa5pen og slektsv\xc3\xa5pen. I nyere tid er det bare muslimske land som har halvm\xc3\xa5nen i nasjonalflagg.\n_START_SECTION_\nDen r\xc3\xb8de krystall\n_START_PARAGRAPH_\nSignatarstatene vedtok en endring av Gen\xc3\xa8vekonvensjonene 8. desember 2005 for \xc3\xa5 anerkjenne et nytt symbol, et r\xc3\xb8dt rombe- eller ruteformet tegn (engelsk: diamond) p\xc3\xa5 hvit bakgrunn, kalt Den r\xc3\xb8de krystall. Symbolet ble utviklet for \xc3\xa5 v\xc3\xa6re lett gjenkjennelig og, for \xc3\xa5 kunne brukes over hele verden, v\xc3\xa6re uten religi\xc3\xb8s tilknytning og bibetydning (til forskjell fra Det r\xc3\xb8de kors og Den r\xc3\xb8de halvm\xc3\xa5ne, som ofte forbindes med henholdsvis kristendom og islam). Ingen land er forpliktet til \xc3\xa5 ta i bruk det nye symbolet, men alle er forpliktet til \xc3\xa5 respektere det p\xc3\xa5 samme m\xc3\xa5te som Det r\xc3\xb8de kors og Den r\xc3\xb8de halvm\xc3\xa5ne. Eritrea har uttalt at det planlegger \xc3\xa5 ta i bruk det nye symbolet fordi det har en blanding av kristne og muslimske innbyggere. Innf\xc3\xb8ringen av den r\xc3\xb8de krystallen gjorde det ogs\xc3\xa5 mulig for israelske Magen David Adom \xc3\xa5 g\xc3\xa5 inn i Det internasjonale forbundet av R\xc3\xb8de Kors- og R\xc3\xb8de Halvm\xc3\xa5neforeninger, etter at de i alle \xc3\xa5r hadde blitt nektet \xc3\xa5 delta med sin egen r\xc3\xb8de davidsstjerne.\n_START_SECTION_\nModerne angrep p\xc3\xa5 konvensjonene\n_START_PARAGRAPH_\nI 2002 fikk president George W. Bush et notat om tortur fra sin r\xc3\xa5dgiver Alberto Gonzales i Det hvite hus, forfattet av Office of Legal Counsel (= justisdepartementets kontor for juridisk r\xc3\xa5dgivning). Gonzales r\xc3\xa5det her Bush til \xc3\xa5 oppheve Gen\xc3\xa8vekonvensjonene, som til tross for at de danner grunnlaget for dagens internasjonale rett, inneholder bestemmelser som Gonzales beskrev som \xc2\xabkuri\xc3\xb8se\xc2\xbb og \xc2\xabforeldede\xc2\xbb. Han tilr\xc3\xa5det opphevelse av dem, fordi det \xc2\xabvil inneb\xc3\xa6re en betydelig reduksjon av trusselen om hjemlig rettsforf\xc3\xb8lgelse i henhold til War Crimes Act\xc2\xbb. Han viste her til loven om krigsforbrytelser, vedtatt i 1996, som setter streng straff for brudd mot konvensjonene. Gonzales ble senere utnevnt til justisminister og ville trolig blitt nominert til h\xc3\xb8yesterett om ikke Bushs valgkrets hadde ansett ham for \xc3\xa5 v\xc3\xa6re \xc2\xabfor liberal\xc2\xbb.'